የከፍተኛ ትምህርት ተቋማትን የቅበላ ዝግጅት የሚያረጋግጡ 11 ተቆጣጣሪ ኮሚቴዎች ወደ ዩኒቨርሰቲዎች መላካቸውን ሚኒስቴሩ አስታወቀ።
ባሕር ዳር፡ መስከረም 22/2013ዓ.ም (አብመድ) የከፍተኛ ትምህርት ተቋማትን የቅበላ ዝግጅት የሚያረጋግጡ 11 ተቆጣጣሪ ኮሚቴዎች የዩኒቨርሲቲዎችን ዝግጅት ለማረጋገጥ መሰማራቱን የሳይንስና ከፍተኛ ትምህርት ሚኒስቴር አስታወቀ።ተቋማቱ የኮሮናቫይረስ ወረርሽኝን ከግምት ያስገባ ዝግጅት አድርገው በቀጣዩ ወር ተማሪዎችን የሚጠሩበትን ቀን ያሳውቃሉ ተብሏል።የሳይንስና ከፍተኛ ትምህርት ሚኒስቴር የሕዝብ ግንኙነት ዳይሬክተር ደቻሳ ጉርሙ ለኢዜአ እንዳሉት ኮሚቴዎቹ ዩኒቨርሲቲዎቹ ያደረጉትን ዝግጅት ለመፈተሽ ትናንት ተሰማርተዋል።ኢዜአ እንደዘገበው የተቋማቱ የኮሮናቫይረስን እየተከላከሉ የሚያስተምሩበትን ሁኔታ መፍጠራቸውን ኮሚቴዎቹ ካረጋገጡ በኋላ ሁሉም ዩኒቨርሲቲዎች የተማሪዎች ቅበላ ፕሮግራማቸውን ይፋ ያደርጋሉ።የዩኒቨርሲቲ ተማሪዎች ወደ ትምህርት የሚመለሱበት ቀን እስካሁን እንዳልተወሰነ የገለጹት ዳይሬክተሩ ከተቋማቱ የተማሪዎች ቅበላ ጋር ተያይዞ በማኅበራዊ ሚዲያና በሌሎች ምንጮች የሚሠራጨው መረጃ ስህተት እንደሆነ ገልጸዋል።የኮሮናቫይረስ ቫይረስን ለመከላከልና የተማሪዎች መጨናነቅ እንዳይፈጠር በቅድሚያ የሚጠሩት ተመራቂ ተማሪዎች መሆናቸውንም አስረድተዋል።